Simon Emil Ammitzbøll (LA), 2011-01-13:
Det her er jo et samleforslag af en masse småting om, hvordan man kan justere på diverse ting inden for færdselssikkerhedsområdet med det smukke formål at få endnu færre trafikdræbte, på trods af at vi står her året efter et år med bundrekord, hvilket jeg synes at vi alle sammen i virkeligheden skal glæde os utrolig meget over.
Det er et meget målrettet arbejde, der er gjort i meget lang tid, også fra Færdselssikkerhedskommissionens side.
Det synes jeg faktisk man skal sætte pris på og anerkende.
Vi synes, at der er sådan en masse småting, som man måske godt kunne kigge lidt på.
Vi har ikke samme reservation over for den kriminelle lavalder, som fru Anne Baastrup gav udtryk for, men det har vi måske nogle andre steder.
Jeg synes måske i parentes bemærket også, at det er lidt morsomt at høre den diskussion, som hr. Per Clausen og hr. Karsten Nonbo havde, fordi der jo både er elementer af bøder, der hæves nominelt, og der er sådan set også bøder, der hæves procentuelt af folks løn i det her forslag, så der er sådan set lidt for enhver smag, hvis det endelig er det, der skal skille folk ad.
Vores holdning er jo dybest set, at når man hæver bøder fra f.eks. 500 kr. til 1.000 kr., så giver det jo ingen effekt.
Altså, enten skal man anerkende, at det er for at få lidt flere penge i statskassen, at man uddeler bøder, så er det det, eller også skulle man sige langt højere bøder, så det havde en effekt.
Jeg tror, at det for langt de fleste danskere er fuldstændig ligegyldigt, om det er 500 kr. eller 1.000 kr.
Det synes jeg bare at vi skal erkende, når vi nu vedtager det.
Ikke fordi det sådan gør den store praktiske forskel, men jeg tror dybest set ikke på, at 500 kr. eller 1.000 kr. gør den store forskel, desværre.
Hvis det gjorde det, kunne vi jo bare juble og vedtage det her og sige yes, så ryger det nedad.
Men jeg tror overhovedet ikke på, at det får nogen som helst effekt.
Så ved jeg ikke, om jeg skal lave sådan en Baastrup, hvis vi kan kalde det det, forstået på den måde, at der også er et element her, hvor man så skærper en straf, som vi ellers ikke går ind for.
Skal vi så tage forbehold for den, da vi i Liberal Alliance ikke mener, at det bør være strafbart at tale i mobiltelefon, mens man f.eks. kører bil?
Det er alene af den grund, at der findes andre lande, hvor de ikke gør det, bl.a. fordi de med forskningsmæssig baggrund siger, at det ikke nødvendigvis gør en forskel, om man holder den i hånden eller man ikke holder den i hånden.
Spørgsmålet er, om man taler.
Det er faktisk det, der er problemet.
Så hvis man virkelig mener det, skulle man forbyde, at vedkommende talte, og ikke at vedkommende havde den i hånden.
Der er ikke nogen dokumentation for, at det er det, der skulle gøre, at der sker flere ulykker.
Det er uopmærksomheden.
Men det vil så ikke få indflydelse på, hvad vi vil stemme i forhold til lovforslaget.
Jeg nævner bare, at der jo findes elementer, hvor det også påvirker den lovgivning, som vi i øvrigt er imod, men om vi så skulle gå ind og sige, at der vil vi godt bevare bøden på et lavere niveau end alle andre steder i færdselsloven, har jeg svært ved at se skulle give den store mening.
Hr. Per Clausen var – og det skal være min sidste pointe – inde på spørgsmålet om det her med, at det bliver obligatorisk med fradømmelsen.
Jeg synes sådan set, at det er en udmærket pointe, og jeg kunne godt tænke mig, at vi i hvert fald fik stillet nogle spørgsmål til justitsministeren i løbet af lovbehandlingen for at se, om vi ender med at lave nogle dumme grænsetilfælde, hvor det eneste, vi får ud af det, er at straffe nogle mennesker, det går ud over, og så se de herrer og damer i fjernsynet, der skal forsvare en lov, som ingen mennesker kan forklare.
Jeg synes i hvert fald, at det er vigtigt, at vi lige får afsøgt det, inden vi bare glad og hurtigt siger, at det også bare var Enhedslisten, der stillede det spørgsmål.
Det kunne jeg også godt tænke mig at vi fik boret lidt mere i, inden vi sådan lader os rive med af stemningen.
Men alt i alt har vi en positiv tilgang til forslaget.
Vi har en række småspørgsmål, vi gerne vil stille i løbet af lovbehandlingen.